[pic] | EUROOPAN YHTEISÖJEN KOMISSIO |

Bryssel 20.5.2009

KOM(2009) 237 lopullinen

KOMISSION KERTOMUS EUROOPAN PARLAMENTILLE JA NEUVOSTOLLE

yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta {SEC(2009) 684}

KOMISSION KERTOMUS EUROOPAN PARLAMENTILLE JA NEUVOSTOLLE

yhteistä maatalouspolitiikkaa koskevista tiedotustoimistaannetun neuvoston asetuksen (EY) N:o 814/2000 täytäntöönpanosta

I Johdanto

Tämä kertomus koskee neuvoston asetuksen (EY) N:o 814/2000 täytäntöönpanoa kaudella 2007–2008.

Asetuksessa (EY) N:o 814/2000 määritellyt yhteistä maatalouspolitiikkaa (YMP) koskevien tiedotustoimien tavoitteet ovat seuraavat:

myötävaikuttaa toisaalta YMP:n selittämiseen ja toisaalta sen toteuttamiseen ja kehittämiseen |

edistää Euroopan maatalouden toimintamallia ja sen ymmärtämistä |

välittää tietoa viljelijöille ja muille maaseudun asukkaille |

lisätä yleistä tietoisuutta YMP:n merkityksestä ja tavoitteista. |

- Toimet jakautuvat kahteen pääluokkaan:

vuotuiset työohjelmat tai yksittäistoimet, joita toteuttavat kolmannet osapuolet ja joihin myönnetään rahoitusta (tukia) Euroopan maatalouden tukirahastosta |

komission aloitteesta toteutettavat toimet, jotka rahoitetaan 100-prosenttisesti Euroopan maatalouden tukirahastosta (ns. suorat toimet). |

- Neuvosto on päättänyt (neuvoston asetuksen (EY) N:o 814/2000 8 artikla), että Euroopan parlamentille ja neuvostolle on joka toinen vuosi esitettävä kertomus kyseisen asetuksen täytäntöönpanosta. Nyt on kyseessä kolmas kertomus. Ensimmäinen kertomus, joka kattoivuodet 2000–2002, esitettiin toukokuussa 2003[1]. Toinen, kautta 2003–2006 koskeva kertomus, ilmestyi kesäkuussa 2007[2].

Tekstissä mainitut liitteet sisältyvät mukana seuraavaan komission valmisteluasiakirjaan.

II Talousarvio

Vuonna 2007 oli vuoden 2006 tavoin käytettävissä 6,5 miljoonaa euroa budjettikohdan 05 08 06 mukaisiin tiedotustoimiin. Vuonna 2008 määrärahat korotettiin 7 miljoonaksi euroksi.

Määrärahat jakautuivat komission toteuttamien ja kolmansien osapuolten (tuet) yhteisrahoittamien toimien välillä seuraavasti:

2006: suorat toimet 3 700 000 euroa (57 %) – tuet 2 800 000 euroa (43 %)

2007: suorat toimet 3 900 000 euroa (60 %) – tuet 2 600 000 euroa (40 %)

2008: suorat toimet 4 000 000 euroa (57 %) – tuet 3 000 000 euroa (43 %).

Talousarvio toteutui maksusitoumuksina 88-prosenttisesti vuonna 2007 ja 91-prosenttisesti vuonna 2008. Tämä heijastaa kertomuskaudella myönnettyihin tukiin osoitetun kustannusarvion vakaata käyttöä.

III Rahoitettujen toimien jakautuminen (maksusitoumusmäärärahoina)

Neuvoston asetuksen (EY) N:o 814/2000 täytäntöönpanosta annetussa ensimmäisessä, vuosia 2000–2002 koskevassa kertomuksessa todettiin tukien täytäntöönpanosääntöjen tarkistus ja merkittävät parannukset toteutettaviin toimenpiteisiin (menettelyjen yksinkertaistaminen, suurempi avoimuus, ehdotettujen tiedotustoimien tarkempi arviointi, välitettävien viestien tarkempi määrittely ja levityksen parantaminen). Toisessa, vuosia 2003–2006 koskevassa kertomuksessa otettiin huomioon asetuksen mukaisesti toteutettujen toimenpiteiden arvioinnin päätelmät komission arviointimenettelyssä (2000–2005)[3]. Edelleen siinä selvitettiin sovellettua strategiaa ja Euroopan komission viestintäpolitiikan täytäntöönpanotoimia, joiden tarkoituksena on auttaa kansalaisia ymmärtämään paremmin EU:ta. Strategiaa jatkettiin kaudella 2007–2008. Toimia, joilla pyritään auttamaan suurta yleisöä ja maaseudun sidosryhmiä ymmärtämään paremmin YMP:tä, lisättiin ja tehostettiin. Yhteisrahoitettuja toimia koskevaa vuotuista ehdotuspyyntöä tarkistettiin muiden kuin maatalousorganisaatioiden osallistumisen kannustamiseksi ja laajemman yleisön saavuttavien toimenpiteiden toteuttamiseksi[4]. Erityiskohderyhmien tarpeiden tunnistamiseen, asianmukaisten viestien, tiedotustoimien ja levitysstrategioiden määrittelyn parantamiseen sekä palautteen arvioitiin kiinnitettiin enemmän huomiota asetuksen tavoitteiden saavuttamiseksi.

1. Tuet (kolmansien osapuolten aloitteesta toteutetut tiedotustoimet)

Kertomuskaudella järjestettyjen toimien kuten seminaarien ja konferenssien lisäksi on ollut voimakasta painetta budjettikohdan käyttämiseksi muun muassa tiedotuskampanjoiden kuten TV- ja radio-ohjelmien ja audiovisuaalisten tuotantojen rahoitukseen osallistumiseksi.

Asetuksessa kaavaillaan kahdenlaisia toimia: yksittäiset tiedotustoimet ja vuotuiset toimintaohjelmat. Yksittäisillä tiedotustoimilla tarkoitetaan ajallisesti ja paikallisesti suppeita tiedotustapahtumia, jotka toteutetaan yhtenäisen talousarvion pohjalta. Vuotuinen toimintaohjelma puolestaan koostuu 2–5 yksittäisestä tiedotustoimesta. Vuodeksi 2008 päätettiin valita ainoastaan yksittäisiä tiedotustoimia yhteisrahoitettaviksi kyseistä vuotta koskevien vuotuisten ehdotuspyyntöjen pohjalta. Tavoitteena oli edelleen yksinkertaistaa tukijärjestelmää sekä taata määrärahojen jakautuminen suuremmalle joukolle tuensaajia.

Edellä mainituille toimille myönnettävä rahoitusosuus on enintään 50 prosenttia tukikelpoisista kustannuksista. Rahoitusosuus voidaan kuitenkin korottaa 75 prosenttiin poikkeustapauksissa, joista säädetään täytäntöönpanoasetuksessa ja jotka määritellään ehdotuspyynnössä. Vain kahta tointa (kaikkiaan 106:sta) tuettiin kertomuskaudella yli 50-prosenttisesti, kumpaakin vuonna 2008. Toinen niistä koski EU-tason organisaation järjestämiä seminaareja luonnonmukaisen ravinnon ja maanviljelyn osuudesta YMP:n tulevassa kehityksessä (tuki 68,69 %), toinen YMP:tä koskevaa viestintäkampanjaa 12 jäsenvaltion EU:ssa (tuki 75 %). Kyseiset toimet olivat erityisen merkittäviä ehdotuspyynnössä asetettuihin perusteisiin nähden, siinä korostettiin näet kiinnostavuutta suuren yleisön kannalta, teknisen laadun ja kustannustehokkuuden suhdetta sekä levityssuunnitelmien tehokkuutta pyrittäessä viestittämään mahdollisimman laajalle yleisölle.

Vuoden 2007 ehdotuspyyntöjen perusteella osallistuttiin 12 ohjelman ja 27 yksittäistoimen rahoitukseen. Mainittakoon, että kukin ohjelma sisältää useita toimia ja että 12 rahoitettua ohjelmaa sisälsi 32 yksittäistointa, jolloin vuoden 2007 kokonaismääräksi tuli 59 tointa. Vuonna 2008 osallistuttiin 47 yksittäistoimen rahoitukseen, joten kyseisen kaksivuotiskauden kokonaismääräksi tuli 106 tointa. Lisäksi vuoden 2008 budjetista rahoitettiin kolmea edellisiltä vuosilta periytynyttä tointa, sillä niitä ei ollut saatu päätökseen aikataulun mukaisesti niiden viitebudjettivuonna. Tukea myönnettiin 62 konferenssiin ja seminaariin, 26 tiedotuskampanjaan, 9 audiovisuaaliseen tuotantoon, 5 julkaisuhankkeeseen, 2 messuosallistumiseen, yhteen vierailuun ja yhteen YMP:tä koskevaan eLearning-ohjelmaan.

Kertomuskaudella myönnetyt tuetut aiheittain olivat: YMP yleensä (9), YMP:n uudistaminen (42), YMP:n tulevaisuus (15), maaseudun kehittäminen (19), yhteiset markkinajärjestelyt viini, hedelmät ja vihannekset mukaan luettuina, maito (9), luonnonmukainen maanviljely (5), kestävä kehitys (3), laatukysymykset (2), muut (2).

[pic]

Vuosina 2007–2008 audiovisuaalisten toimien lukumäärän nousu heijastaa audiovisuaalisten hankkeiden kasvavaa merkitystä vuotuisessa ehdotuspyynnössä, sillä niiden avulla voidaan saavuttaa laajempi kuulijakunta ja suuri yleisö. Useiden toimien tavoitteena oli niin ikään koululaisten perehdyttäminen maanviljelykysymyksiin.

Tuensaajatyypeittäin toimet jakautuivat seuraavasti: ammatilliset maanviljelijäjärjestöt (39), kansalaisjärjestöt ja -yhdistykset (30), yksityinen sektori (20), alue- ja paikallisviranomaiset (17).[pic]

Tuensaajiin sisältyivät EU-tason ympäristö- ja maaseudun kehitysorganisaatiot. Tuensaajien luetteloon kuuluu erityisesti myös viestintäalan organisaatioita, yliopistoja ja kansallisia viljelijäorganisaatioita (jotka usein ovat jäseninä EU-tason organisaatioissa). Osassa yhteisrahoitettuja toimia tuensaajat ovat hyödyntäneet mahdollisuutta ottaa kumppaneita hankkeiden toteuttamiseksi.

Seuraavassa taulukossa esitetään saadut ja hyväksytyt hakemukset jäsenvaltioittain.

Taulukko I

[pic]

Liitteessä 1 esitetään tiivistelmä kertomuskaudella myönnetyistä tuista. Yksityiskohtaiset tiedot tuista ovat saatavissa Europa-sivustolta:http://ec.europa.eu/agriculture/grants/capinfo/index_fi.htm

Ehdotuspyynnöillä on kannustettu sellaisia korkean lisäarvon yhteisrahoitettuja toimia, joissa on voitu käyttää useampaa kuin yhtä viestintäkeinoa. Kuten aiemminkin on korostettu kohdeyleisöjen tarkempaa määrittelyä ja tiedonjakelun parantamista. Hakijoita on pyydetty esittämään ehdottamilleen hankkeille viestintäsuunnitelma, johon on tullut sisällyttää yksityiskohtaiset tiedot hankkeen toteutuksesta, viestin välittämisestä ja tehokkuuden mittaamisesta. Kuten aiemminkin kertomuskaudella on korostettava, että huomattavan monet yhteisrahoitetuista toimista saavuttivat varsinaisia osanottajia laajemman yleisön erikoisalojen lehdistön ja tiedotusvälineiden moninkertaistavan vaikutuksen sekä Internetin kasvavan käytön ansiosta.

Vuosina 2007–2008 tuensaajiin kuului edelleen monia EU-tason ammattialajärjestöjä, joiden päämaja sijaitsee usein Belgiassa. Merkittävä joukko yhteisrahoitettuja toimia on edelleen käynnissä Italiassa osoituksena maan jatkuvasta kiinnostuksesta asiaan. EU:n pohjoisosien kiinnostus sen sijaan on yleensä edelleen melko alhaisella tasolla.

On lisättävä, että uusista jäsenvaltioista on saatu aiempaan hyvin alhaiseen määrään verrattuna kasvava määrä hakemuksia. Tähän on kaksi syytä. Ensiksikin komissio on tehostanut toimia ehdotuspyyntömahdollisuuden tunnetuksi tekemiseksi kyseisissä maissa. Toiseksi tiettyjä tiedotustoimia kannustettiin kaudella aktiivisesti uusissa jäsenvaltioissa. Komissio tutkii edelleen keinoja, joilla voidaan lisätä tietoisuutta yhteisrahoitetuista toimista.

2. Komission aloitteesta toteutetut viestintätoimet

Vuosina 2007–2008 kuten edelliselläkin kaudella rahoitettiin merkittävää määrää toimia komission aloitteesta. Toimet toteutettiin usein ulkopuolisen teknisen avun turvin. Noin 60 prosenttia kustannusarviosta korvamerkittiin kyseisiin toimiin vuonna 2007 ja 57 prosenttia vuonna 2008.

Liitteessä II esitetään komission aloitteesta vuosina 2007–2008 toteutetut tiedotustoimet ja niiden kustannukset.

Konferenssit

Vuosina 2007–2008 konferensseja järjestettiin jäsenvaltioiden, Euroopan parlamentin, toisten komission yksiköiden ja kansalaisjärjestöjen jatkuvalla yhteistyöllä. Ranskan puheenjohtajakaudella komissio osallistui esimerkiksi elintarviketurvallisuutta käsitelleen konferenssin ”Kuka ruokkii maailman” järjestämiseen 3. heinäkuuta 2008. Heinäkuussa 2008 pidettiin niin ikään konferenssi Euroopan unionin mahdollisuudesta vaikuttaa veden kestävän käytön hyväksi maanviljelyssä. Konferenssi kuului Zaragozan kansainvälisillä messuilla Euroopan unionin paviljongissa aiheesta ”Vesi ja kestävä kehitys” järjestettyihin tapahtumiin.

Kuten aiemminkin konferenssit ovat antaneet mahdollisuuden laajaan kuulemiseen ja näkemysten vaihtoon yhteisön politiikan kysymyksistä. Esimerkiksi helmikuussa 2007 otsikolla ”Food Quality Certification – Adding Value to Farm Produce” järjestetty konferenssi kokosi Brysseliin keskustelemaan kaikki asiasta kiinnostuneet osapuolet (viljelijät, tuottajat, valmistajat, jakelijat). Näin tarjoutui tilaisuus antaa merkittävä panos keskusteluun maatalouden laatupolitiikan laajamittaisesta tarkistamisesta. Nuorilla viljelijöillä 27 jäsenvaltion EU:sta oli huhtikuussa 2007 tilaisuus osallistua maatalouden ja maaseudun kehittämisen pääosaston komissaarin kanssa ”keskustelupäivään” EU:n maatalouden tulevaisuudesta. Tapahtuma välitettiin eteenpäin suorana lähetyksenä Internet-levitystekniikan avulla.

Lokakuussa 2008 järjestettiin Kyproksella maaseudun kehitystä koskeva laajakantoinen tilaisuus ”Europe's rural areas in action: facing the challenges of tomorrow”. Hyvin monien alojen edustajat – ministerit, viljelijät, sidosryhmät ja korkeakoulutason asiantuntijat – saivat siten tilaisuuden vaihtaa ajatuksiaan ja kokemuksiaan Euroopan unionin maaseudun kohtaamista haasteista.

Kokouksen päätelmien levitys Internetin kautta antoi mahdollisuuden tavoittaa aiheesta käytävästä keskustelusta kiinnostunut laajempi yleisö.

Messuille osallistuminen ja messuosastot

Komission pyrkimys paikallistason huomioimiseen vaikutti messujen järjestämiseen myös vuosina 2007–2008. Yhteistyötä tehostettiin muiden EU:n toimielinten, jäsenvaltioiden, kansalaisyhteiskuntaa edustavien järjestöjen ja toisten komission yksiköiden kanssa kyseisten tapahtumien järjestelyissä. Messuosallistuminen tarjosi jatkuvan perustan viljelijöiden, sidosryhmien ja suuren yleisön kanssa käytävälle vuoropuhelulle YMP:tä ja maaseudun kehittämispolitiikkaa koskevissa kysymyksissä. Koululaisia varten järjestettiin erityistoimintaa varsinkin paremman ravitsemuksen sekä maidon, hedelmien ja vihannesten koulujakelun edistämiseksi. Tapahtumien järjestäminen ja suurelle yleisölle osoitettujen viestien kehittäminen ovat tulevaisuudessa erityishuomion kohteena.

Messuosallistumista uusissa jäsenvaltioissa on tehostettu kyseisenä aikana. Osallistumista on täydennetty toimilla, joiden tarkoituksena on ollut vuoropuhelun edistäminen maaseudun sidosryhmien ja kansalaisyhteiskuntaa edustavien järjestöjen kanssa.

Julkaisut

Julkaisutoiminnassa on seurattu jatkuvasti lainsäädäntöohjelmaa ja Eurobarometrin tuoreimpia katsauksia viestintätarpeisiin. Viinien yhteisen markkinajärjestelyn uudistaminen, YMP:n terveystarkastukset ja laatupolitiikka ovat olleet keskeisessä asemassa, ja lisäksi on julkaistu joukko suurta yleisöä kiinnostavista aiheista laadittuja esitteitä.

Kertomuskaudella siirryttiin enenevästi sähköiseen julkaisutoimintaan. Myös Euroopan komission tiedotusverkoston käyttöä lisättiin jaettaessa julkaisuja suurelle yleisölle.

Internet-osoite

Maatalouden ja maaseudun kehittämisen verkkosivut ovat edistyneet nopeasti kertomuskaudella erityisesti YMP:aa ja maaseudun kehittämistä koskevan erityistiedon lähteenä.

YMP:n avoimuuteen tähtääviä toimia lisättiin merkittävästi 1. lokakuuta 2008: YMP:n tuensaajille suoritettavia maksuja koskeva luku, joka avattiin sähköisesti kaksi vuotta sitten, sisältää nykyisin joukon linkkejä jäsenvaltioiden Internet-sivuille, joilta on saatavissa tietoa YMP:n tuensaajista (1. tammikuuta ja 15. lokakuuta 2007 välisenä aikana suoritettujen maksujen osalta Euroopan maaseudun kehittämisen maatalousrahasto) neuvoston asetuksen (EY) N:o 1290/2005, sellaisena kuin se on muutettuna neuvoston asetuksella (EY) N:o 1437/2007[5], ja komission asetuksen (EY) N:o 259/2008[6] mukaisesti. Huhtikuun 30. päivään 2009 mennessä Euroopan maatalouden tukirahaston tuensaajat ilmoitetaan myös kunkin jäsenvaltion Internet-sivuilla, joille järjestetään pääsy komission portaalisivulta.

Viisi verkkokyselyä on järjestetty (aiheina YMP:n terveystarkastukset, hedelmien jakelun järjestäminen kouluissa, kaikkein varattomimmille suunnatun elintarvikkeiden jakeluohjelman jatkaminen, epäsuotuisten alueiden tukijärjestelmän tarkistaminen ja EU:n maataloustuotteiden laatupolitiikka). Sidosryhmien ja suuren yleisön kannanotot on otettu tai otetaan huomioon komission yksiköissä valmisteltaessa lainsäädäntöesityksiä tai muita vastaavia toimia.

Vuonna 2002 aloitettu sähköpostipalvelu ”Agriculture Newsdigest” lähettää uutiskirjeen säännöllisesti yli 17 000 tilaajalle ympäri maailmaa. ”Monitoring Agri-trade Policy (MAP)” -tiedotteen ja sen uutisten tilaajien määrä on noussut 3 750:een.

Kokonaan uuden Internet-tiedotteen valmistelu komission uuden imagon edellyttämällä tavalla aloitettiin vuoden 2008 alussa. Tarkoituksena on hyödyntää uutta Internet-sisällön hallinnointitekniikkaa ja tarjota käyttäjille interaktiivisia välineitä. Hankkeen käynnistys on ajoitettu vuoteen 2009.

Mielipidekyselyt

Maatalouden pääosasto on edelleen käyttänyt Eurobarometrin katsauksia kartoittaakseen EU:n kansalaisten mielipiteitä maataloudesta, YMP:stä ja maaseudun kehittämisestä. Lisäksi vuonna 2007 tehtiin 15 jäsenvaltiossa kansalaisten suhtautumista ja maatalouden tuntemusta koskeva laadullinen tutkimus. Vuonna 2007 toteutettiin myös sidosryhmien kartoitusta ja käsityksiä koskeva kuuleminen (Stakeholder Mapping and Perception Audit), joka paransi YMP:stä käytävään keskusteluun vaikuttavien sidosryhmäorganisaatioiden tuntemusta 27 jäsenvaltion EU:ssa. Tulokset ovat maatalouden ja maaseudun kehittämisen pääosaston käytettävissä sen nykyisten viestintätoimien suunnittelussa.

Myös maatalouden ja maaseudun kehittämisen kannalta tärkeiden tiedotusvälineiden tietokantaa on merkittävästi laajennettu.

Vierailukäynnit

Kaudella 2007–2008 pääosaston vierailuohjelman puitteissa jatkettiin paremman käsityksen antamista YMP:stä ja maaseudun kehittämisestä suuren yleisön sekä erityisesti sidosryhmien ja opiskelijoiden keskuudessa.

Huomiota kiinnitettiin voimakkaasti myös yliopistojen kanssa käytävää vuoropuhelua koskevan aloitteen kehittämiseen. Yhteyksiä jäsenvaltioiden yliopistoihin tehostettiin. Euroopan unionin maatalouspolitiikan ja maaseudun kehittämisen esittelyitä lisättiin kyseisellä kaudella, ja suuntausta on määrä jatkaa vuonna 2009.

IV Käytettyjen varojen (maksusitoumukset ja maksut) suhde kolmansien osapuolien ja komission aloitteesta toteutettavien toimien välillä

2006 | 2007 | 2008 |

Tuet | Suorat toimet | Tuet | Suorat toimet | Tuet | Suorat toimet |

Talousarvio | 2 800 000 | 3 700 000 | 2 600 000 | 3 900 000 | 3 000 000 | 4 000 000 |

Maksusitoumukset (euroa) | 2 638 670 | 3 604 954 | 2 575 143 | 3 178 103 | 2 532 768 | 3 860 889 |

% | 94 % | 97 % | 99 % | 81 % | 84 % | 97 % |

Maksut | 1 578 865 | 2 779 904 | 1 702 568 | 2 767 295 | (*) | (*) |

(euroa) (**) |

(*) Tietoja ei vielä saatavilla, koska useimmat toimet ovat kesken.

(**) Suhteessa sitoumuksen tekovuoteen ja seuraavaan vuoteen (n+1-sääntö).

Huomattakoon, että vuotuiset maksut ovat aina pienemmät kuin alkuperäiset maksusitoumukset. Tukien kohdalla tämä selittyy ensinnäkin siitä, että useissa tapauksissa toimien lopulliset kustannukset ovat alhaisemmat kuin aluksi arvioidut. Toiseksi kaikkia tuensaajien ilmoittamia menoja ei voida pitää tukikelpoisina. Komission aloitteesta toteutettujen toimien osalta erot ovat pienempiä, mikä johtuu siitä, että maksusitoumuksissa otetaan huomioon kaikki nähtävissä ja ajateltavissa olevat kustannukset, jotka jäävät joskus ennusteita alhaisemmiksi.

V Viestintäkampanjat tärkeimmistä kysymyksistä

Pääkysymyksistä järjestettiin laajoja viestintäkampanjoita kaudella 2007–2008 osana toimia, joilla tiedotettiin suurelle yleisölle YMP:n uudistuksen saavutuksista ja maaseudun kehittämisen merkityksestä. Toiminta oli niiden ensisijaisten tavoitteiden mukaista, jotka Euroopan komissio asettaa viestintäpolitiikalle sekä vuoropuhelun ja keskustelun herättämiselle. Näin pyritään supistamaan EU:n ja sen kansalaisten välistä kuilua. Maatalouden ja maaseudun kehittämisen pääosasto on siten lisännyt viestintätoimiaan suuren yleisön tavoittamiseksi. Tämä on tulosta vuonna 2006 päivitetystä komission viestintästrategiasta ja neuvoston asetuksella (EY) N:o 814/2000 komissiolle osoitetusta tehtävästä.

Esimerkiksi kun komissio oli hyväksynyt 4. heinäkuuta 2007 viinialan uudistusta koskevat lainsäädäntöehdotukset[7], 15 jäsenvaltion johtavat virkamiehet järjestivät tapaamisia lehdistön ja sidosryhmien kanssa samanaikaisesti kun maatalouden ja maaseudun kehittämisen pääosaston komissaari piti Brysselissä lehdistötilaisuutta asiasta. Tilaisuuksiin osallistui yli 250 toimittajaa erikois- ja aluelehdistöstä sekä paikallisista TV- ja radioasemista. Edelleen tilaisuuksiin osallistui yli 500 sidosryhmien edustajaa lukuisista kansalaisyhteiskunnan organisaatioista ja järjestöistä sekä alueellisista ja kansallisista hallinto- ja toimielimistä. Vastaava tapahtuma järjestettiin 24. tammikuuta 2007 samanaikaisesti kun komissio hyväksyi ehdotuksensa[8] hedelmä- ja vihannesalan uudistamiseksi. Yhteisen maatalouspolitiikan terveystarkastuksia koskevat toimet olivat vieläkin laaja-alaisempia. Niitä suoritettiin kahdessa vaiheessa, ensiksikin komission 20. marraskuuta 2007 antaman tiedonannon[9] yhteydessä sidosryhmille järjestettyjen konferenssien, verkkokyselyn sekä tapahtumien ja konferenssien aikana heränneistä kysymyksistä käydyn vuoropuhelun muodossa. Toimintaa täydennettiin erityisjulkaisuin sekä lehdistö- ja verkkotiedottein ja tuottamalla audiovisuaalista aineistoa. Lainsäädäntöehdotuksiin[10] liittyvässä toisessa vaiheessa järjestettiin 20. ja 21. toukokuuta 2008 erittäin laaja-alainen tiedotuskampanja, johon kaikki jäsenvaltiot osallistuivat virtuaalisesti. Johtavia virkamiehiä kutsuttiin silloin jälleen esittelemään ja selittämään lainsäädäntöehdotuksia ja käymään niistä keskustelua ammattialajärjestöjen ja tiedotusvälineiden edustajien kanssa ympäri EU:ta. Tapaamisiin osallistui yli 1 000 sidosryhmien edustajaa ja yli 350 toimittajaa, ja ne saivat tiedotusvälineissä laajaa huomiota. Tämä valtava paikallistason viestintätapahtuma tempaisi mukaansa kaikki asiasta kiinnostuneet osapuolet, myös ja ennen kaikkea suuren yleisön.

Vuonna 2008 saatiin myös nähdä koulumaitoa sekä hedelmien ja vihannesten koulujakelua koskevan tiedotus-, kasvatus- ja valistustoiminnan käynnistyminen osana komission toimia terveyden ja ravitsemuksen parantamiseksi sen mukaisesti kuin valkoisessa kirjassa ”Ravitsemukseen, ylipainoon ja lihavuuteen liittyviä terveyskysymyksiä koskeva eurooppalainen strategia”[11] on esitetty. Verkkokampanja, johon liittyi kouluissa järjestettyjä tapahtumia, ja valokuvakilpailu tarjosivat ennen kaikkea mahdollisuuden tiedottaa maidon koulujakeluohjelmasta. Joulukuussa 2008 järjestetty tärkeä konferenssi kokosi yhteen valtiollisia ja valtiosta riippumattomia organisaatioita, tutkijoita, ammattijärjestöjä, kansalaisjärjestöjä ja ravitsemusasiantuntijoita. Tavoitteena oli tietojen ja parhaiden toimintamuotojen verkottaminen ja vaihtaminen hedelmien ja vihannesten koulujakelun kannustamiseksi EU:ssa. Näin voitiin muun muassa välittää olennaisia ohjeita alan tulevien tiedotustoimien suunnittelua varten.

Tehostetuin viestintätoimin on siten voitu parantaa maatalouteen ja maaseudun kehitykseen liittyvien kysymysten ymmärtämystä sekä suuren yleisön että sidosryhmien keskuudessa.

VI PÄÄTELMÄT

Kaudella 2007–2008 tehostettiin toimia YMP:n ymmärtämiseksi ja hyväksymiseksi suuren yleisön keskuudessa sekä sidosryhmien tuen ylläpitämiseksi ja lisäämiseksi maanviljelyn alalla ja maaseutualueilla. Paikallisulottuvuuteen kiinnitettiin entistä enemmän huomiota suunniteltaessa tiedotustoimia. Strategista viestitystä parannettiin ja hiottiin. Valtiollisen ja valtiosta riippumattoman sektorin välistä sekä viestintävälineiden keskinäistä synergiaa kasvatettiin. Internetin ja audiovisuaalisten välineiden avulla toteutettiin toimia, joiden kohteena oli uusi ja aiempaa nuorempi yleisö. Huomiota kiinnitettiin jälleen tiedonlevityksen parantamiseen sekä yhteisrahoitetuissa että komission aloitteesta toteutetuissa toimissa. Politiikan päälinjojen kehittämisen ohella pääkaupungeissa järjestettiin laajoja tiedotuskampanjoita. Niihin liittyi tiedotusvälineiden ja sidosryhmien edustajien korkean tason tapaamisia, jotka tarjosivat tilaisuuden aihetta koskevaan avoimeen ja vilpittömään vuoropuheluun. Näin edistettiin sekä maaseudun sidosryhmien että suuren yleisön ymmärtämystä YMP:n eduista ja maaseudun kehittämisen merkityksestä neuvoston asetuksen (EY) N:o 814/2000 tavoitteiden mukaisesti.

Liitteet

Liite I: | Taulukot vuosien 2007–2008 tuista |

Liite II: | Komission suorien toimien jakautuminen vuosina 2007–2008 |

- [1] Komission kertomus Euroopan parlamentille ja neuvostolle yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta (KOM(2003) 235 lopullinen, 8.5.2003).

[2] Komission kertomus Euroopan parlamentille ja neuvostolle yhteistä maatalouspolitiikkaa koskevista tiedotustoimista annetun neuvoston asetuksen (EY) N:o 814/2000 täytäntöönpanosta (KOM(2007) 324 lopullinen, 13.6.2007).

[3] Euroopan komissio, maatalouden ja maaseudun kehittämisen pääosaston sopimus AGRI 2005/0421, yhteistä maatalouspolitiikkaa koskevan tiedotuspolitiikan arviointi, joulukuu 2006.

[4] EUVL C 236, 30.9.2006, s. 71; EUVL C 238, 10.10.2007, s. 9.

[5] EUVL L 322, 7.12.2007, s. 1.

[6] EUVL L 76, 19.3.2008, s. 28.

[7] KOM(2007) 372 lopullinen, 4.7.2007.

[8] KOM(2007) 17 lopullinen, 24.1.2007.

[9] KOM(2007) 722 lopullinen, 20.11.2007.

[10] KOM(2008) 306 lopullinen, 20.5.2008.

[11] KOM(2007) 279 lopullinen, 30.5.2007.